O autospecială a poliţiei aflată în misiune a fost acroşată, miercuri dimineaţa, de o şoferiţă care a pierdut controlul volanului şi a intrat pe contrasens în timp ce rula pe drumul naţional DN2 (E85), la Urecheşti, a informat Inspectoratul de Poliţie Judeţean (IPJ) Vrancea, potrivit Agerpres.
"În jurul orei 09,45, o autospecială din cadrul Serviciului Rutier, aflându-se în patrulare pe Drumul Naţional 2 - E85, la Urecheşti la km 171+400, a fost acroşată din sens opus de un autoturism condus de o femeie, care ar fi pierdut controlul autovehiculului şi a intrat pe contrasens", a precizat IPJ Vrancea.
Potrivit sursei citate, în urma evenimentului au fost constatate doar pagube materiale, autospeciala fiind avariată la nivelul portierelor.
Cercetările continuă pentru a stabili cu exactitate împrejurările în care a avut loc evenimentul rutier.